2013.gada 22.oktobrī Noteikumi Nr. 1137

Rīgā (prot. Nr. 55 33.§)

**Kārtība, kādā privatizētā valsts vai pašvaldības īpašuma objekta jaunie īpašnieki veic iemaksas nodarbinātības speciālajā budžetā**

Izdoti saskaņā ar

likuma "Par valsts un pašvaldību īpašuma

objektu privatizāciju"

49.panta otro daļu

1. Noteikumi nosaka kārtību, kādā privatizētā valsts vai pašvaldības īpašuma objekta jaunie īpašnieki veic iemaksas nodarbinātības speciālajā budžetā, ja tie nepilda līgumā noteiktās darbaspēka izmantošanas garantijas.

2. Ja privatizētā valsts vai pašvaldības īpašuma objekta jaunie īpašnieki ar nolūku vai nolaidības dēļ nepilda darbaspēka izmantošanas garantijas, kuras viņi uzņēmušies saskaņā ar valsts īpašuma objekta privatizācijas noteikumiem vai apstiprināto pašvaldības īpašuma objekta privatizācijas projektu, tiem ir jāiemaksā nodarbinātības speciālajā budžetā naudas summa, kas atbilst 140 procentiem no valsts noteiktās sešu mēnešu minimālās darba algas kopsummas par katru atlaisto darbinieku, kura darba līguma uzteikuma pamats ir Latvijas Darba likuma 101.panta pirmās daļas 9.punkts.

3. Ievērojot šo noteikumu 2.punktu, privatizētā valsts vai pašvaldības īpašuma objekta īpašnieki attiecīgo naudas summu iemaksā nodarbinātības speciālajā budžetā piecu darbdienu laikā no darba līguma uzteikuma dienas.

4. Atzīt par spēku zaudējušiem Ministru kabineta 1995.gada 27.jūnija noteikumus Nr.170 "Noteikumi par iemaksām nodarbinātības fondā" (Latvijas Vēstnesis, 1995, 101.nr.).

Ministru prezidents Valdis Dombrovskis

Ekonomikas ministrs Daniels Pavļuts